b'\n_START_ARTICLE_\nHeydar Aliyev\n_START_SECTION_\nPerioada sovietic\xc4\x83\n_START_PARAGRAPH_\nHeydar Aliev s-a n\xc4\x83scut la 10 mai 1923, \xc3\xaen ora\xc8\x99ul Naxcivan, RASS Nahicevan, RSS Azerbaidjan\xc4\x83, Uniunea Sovietic\xc4\x83, \xc3\xaentr-o familie de muncitori. A absolvit Facultatea de Istorie a Universit\xc4\x83\xc8\x9bii de Stat din Baku. \xc3\x8entre 1941 \xc8\x99i 1944 a ocupat un post oficial \xc3\xaen Republic\xc4\x83 Autonom\xc4\x83 Naxcivan. Din 1944, Heidar Aliev a lucrat \xc3\xaen Comitetul Securit\xc4\x83\xc8\x9bii de Stat (KGB), iar \xc3\xaentre 1967\xe2\x80\x931969 a fost pre\xc8\x99edintele acestuia. A fost primul azer care a ocupat aceast\xc4\x83 pozi\xc8\x9bie \xc3\xaenalt\xc4\x83 \xc8\x99i a devenit general \xc3\xaen interiorul sistemului KGB._NEWLINE_\xc3\x8en iulie 1969, Heydar Aliyev a fost ales prim-secretar al Comitetului Central al Partidului Comunist Azer \xc8\x99i conduc\xc4\x83tor al republicii. El a ocupat aceast\xc4\x83 pozi\xc8\x9bie p\xc3\xa2n\xc4\x83 \xc3\xaen decembrie 1982, c\xc3\xa2nd a fost promovat \xc3\xaen postul de adjunct al prim-ministrului fostei Uniunii Sovietice, ocup\xc3\xa2nd aceast\xc4\x83 func\xc8\x9bie p\xc3\xa2n\xc4\x83 \xc3\xaen octombrie 1987. Concomitent, Aliyev a fost \xc8\x99i membru al Biroului Politic al Comitetului Central al PCUS. Ca rezultat al unor ne\xc3\xaen\xc8\x9belegeri, \xc3\xaen 1987, Heydar Aliyev \xc8\x99i-a \xc3\xaenaintat demisia \xc8\x99i a p\xc4\x83r\xc4\x83sit Biroului Politic, precum \xc8\x99i Consiliul de Mini\xc8\x99tri al URSS.\n_START_SECTION_\nPerioada Naxcivan\n_START_PARAGRAPH_\n\xc3\x8en 1990, dup\xc4\x83 agresiunea \xc3\xaempotriva poporului azer \xc8\x99i invazia trupelor sovietice \xc3\xaen noaptea din 19/20 ianuarie 1990 (Ianuarie negru), Aliyev a luat atitudine fa\xc8\x9b\xc4\x83 de aceast\xc4\x83 ac\xc8\x9biune \xc8\x99i a cerut pedepsirea celor responsabili. \xc3\x8en ianuarie 1990, imediat dup\xc4\x83 tragedie, Ayaz Mutallibov, pre\xc8\x99edintele Consiliului de Mini\xc8\x99tri, a devenit primul secretar al Partidului Comunist din Azerbaidjan, iar Heydar Aliyev, adversarul s\xc4\x83u politic, s-a \xc3\xaentors la Baku, la 20 iulie, pentru ca peste numai dou\xc4\x83 zile s\xc4\x83 se \xc3\xaentoarc\xc4\x83 \xc3\xaen Republica Autonom\xc4\x83 Naxcivan, locul s\xc4\x83u natal, unde a fost ales pre\xc8\x99edintele Sovietului Suprem local (1991\xe2\x80\x931993). \xc3\x8en 1990, Heidar Aliev a fost ales deputat al Republicii Azerbaidjan. \xc3\x8en 1992, a fondat Partidul Noul Azerbaidjan (YAP), cu care a c\xc3\xa2\xc8\x99tigat alegerile._NEWLINE_\xc3\x8en timpul organiz\xc4\x83rii urm\xc4\x83toarelor alegeri preziden\xc8\x9biale, la data de 7 iunie 1992, o figur\xc4\x83 puternic\xc4\x83 politic\xc4\x83, Heydar Alyev, \xc8\x99eful conducerii Republicii Autonome Naxcivan, a r\xc4\x83mas \xc3\xaen afara procesului electoral din cauza limitei de v\xc3\xa2rst\xc4\x83 ad\xc4\x83ugat\xc4\x83 \xc3\xaen constitu\xc8\x9bie (punctul 121/2) de c\xc4\x83tre A. Mutallibov, numai pentru a preveni o eventual\xc4\x83 participare viitoare a acestuia la campaniile de scrutin.\n_START_SECTION_\nRevenirea\n_START_PARAGRAPH_\nLa 4 iunie 1993, for\xc8\x9bele militare \xc3\xaen frunte cu colonelul Surat Huseynov s-au r\xc4\x83sculat \xc3\xaempotriva guvernului central. \xc3\x8en\xc8\x9beleg\xc3\xa2nd primejdia \xc3\xaenl\xc4\x83tur\xc4\x83rii puterii na\xc8\x9bionale de for\xc8\x9bele pro-ruse, mai precis revenirea lui A. Mutallibov, speriat de lovitur\xc4\x83, pre\xc8\x99edintele A. Elcibey l-a invitat pe Heidar Aliev, rivalul s\xc4\x83u politic, liderul Republicii Autonome Naxcivan, la Baku, pentru a fi mediator \xc3\xaen negocierile cu rebelii (9 iunie). \xc3\x8ens\xc4\x83 acest fapt nu l-a oprit pe colonelul rebel, care se apropia de capital\xc4\x83. Pre\xc8\x99edintele i-a oferit liderului republicii autonome, care conform Constitu\xc8\x9biei era \xc8\x99i vice-pre\xc8\x99edintele parlamentului, postul primului ministru. Dar acesta a propus formarea unui Consiliului de Stat pe care s\xc4\x83-l conduc\xc4\x83. \xc3\x8en condi\xc8\x9biile acestea, pre\xc8\x99edintele parlamentului, primul ministru, mini\xc8\x99trii de securitate na\xc8\x9bional\xc4\x83, de interne \xc8\x99i de ap\xc4\x83rare \xc8\x99i-au dat demisia. La 11 iunie pre\xc8\x99edintele a declarat amnistierea celor care au participat la rebeliune. \xc3\x8en aceea\xc8\x99i zi, Aliyev s-a \xc3\xaent\xc3\xa2lnit cu ambasadorii american \xc8\x99i francez, iar la 12 iunie a avut consult\xc4\x83ri cu liderul opozi\xc8\x9biei Etibar Mammadov, pre\xc8\x99edintele AMIP-ului.\n_START_SECTION_\nPericolul r\xc4\x83zboiului civil\n_START_PARAGRAPH_\nDup\xc4\x83 o serie de negocieri dificile ce au avut loc la Ganca (13 iunie), H.Aliev a reu\xc8\x99it s\xc4\x83 ob\xc8\x9bin\xc4\x83 un rezultat \xc8\x99i s\xc4\x83 ajung\xc4\x83 la compromis. La 15 iunie, H.Aliyev a fost ales pre\xc8\x99edintele parlamentului \xc8\x9b\xc4\x83rii, iar dou\xc4\x83 zile mai t\xc3\xa2rziu, dup\xc4\x83 ce A.Elcibey a p\xc4\x83r\xc4\x83sit capitala neanun\xc8\x9bat \xc8\x99i \xc3\xaentr-un mod neclar, \xc3\xaendrept\xc3\xa2ndu-se spre satul s\xc4\x83u natal din Naxcivan, a devenit practic liderul Azerbaidjanului. \xc3\x8enaintea plec\xc4\x83rii, pre\xc8\x99edintele l-a numit pe Rov\xc8\x99an Djavadov, adjunctul ministrului de interne \xc8\x99i pe Namiq Abbasov, ministrul de securitate na\xc8\x9bional\xc4\x83. La 21 iunie parlamentul azer a primit o declara\xc8\x9bie, \xc3\xaen care pre\xc8\x99edintele era invitat \xc3\xaenapoi pentru execu\xc8\x9bia func\xc8\x9biilor sale. Dup\xc4\x83 o serie de manifest\xc4\x83ri pro-preziden\xc8\x9biale organizate la Baku, \xc3\xaen parlament a fost citit decretul lui A.Elcibey, despre predarea majorit\xc4\x83\xc8\x9bii prerogativelor sale lui H.Aliev. \xc3\x8ens\xc4\x83, la ini\xc8\x9biativa opozi\xc8\x9biei, parlamentul a decis predarea tuturor prerogativelor pre\xc8\x99edintelui. Dar la 25 iunie A.Elcibey a declarat c\xc4\x83 \xc3\xaenc\xc4\x83 se consider\xc4\x83 pre\xc8\x99edintele legal al \xc8\x9b\xc4\x83rii \xc8\x99i a chemat \xe2\x80\x9eorganiza\xc8\x9biile democratice din republic\xc4\x83 s\xc4\x83 lupte \xc3\xaempotriv\xc4\x83 hot\xc4\x83r\xc3\xa2rii neconstitu\xc8\x9bionale a Adun\xc4\x83rii Na\xc8\x9bionale\xe2\x80\x9d._NEWLINE_Dup\xc4\x83 contactele de la 27-29 iunie 1993, mediatorul din Naxcivan a reu\xc8\x99it s\xc4\x83-l neutralizeze pe S. H\xc3\xbcseynov, numindu-l prim-ministru al \xc8\x9b\xc4\x83rii, care, \xc3\xaentre timp \xc8\x99i-a dat seama c\xc4\x83 a devenit marioneta acestuia. Primul ministru nu avea prerogative \xc3\xaensemnate, Azerbaidjanul fiind republic\xc4\x83 preziden\xc8\x9bial\xc4\x83. Din aceast\xc4\x83 cauz\xc4\x83, sub protec\xc8\x9bia indirect\xc4\x83 a lui S.Huseynov, la 7 august, \xc3\xaen sudul Azerbaidjanului s-a proclamat \xe2\x80\x9eRepublica Tal\xc4\xb1\xc8\x99-Mugan\xe2\x80\x9d de c\xc4\x83tre comandantul batalionului Lankaran, filo-rusul Alikram Humbatov. Se urm\xc4\x83rea ca, prin destabilizarea situa\xc8\x9biei politice, s\xc4\x83 se creeze posibilitatea revenirii lui A.Mutallibov. Acesta a solicitat adunarea sesiunii Sovietului Suprem, cu majoritate comunist\xc4\x83. Dar protestele popula\xc8\x9biei locale din 21-23 august au determinat suspendarea \xe2\x80\x9cguvernului\xe2\x80\x9d separatist \xc8\x99i refugierea lui A.Humbatov. Dup\xc4\x83 evitarea pericolului \xc8\x99i arestarea lui \xc6\x8f. H\xc3\xbcmb\xc9\x99tov, H.Aliyev a \xc3\xaenceput procesul de centralizare a statului. La referendumul organizat la 29 august 1993, 97.5\xc2\xa0% din participan\xc8\x9bi au votat pentru suspendarea pre\xc8\x99edin\xc8\x9biei lui A.Elcibey \xc8\x99i astfel, la 3 octombrie, H.Aliyev a fost ales al treilea pre\xc8\x99edintele al Azerbaidjanului din ultimii trei ani.\n_START_SECTION_\nOprirea catastrofei militare\n_START_PARAGRAPH_\nLipsa armatei regulate, lupta politic\xc4\x83, politizarea for\xc8\x9belor militare au creat un teren favorabil pentru expansiunea armean\xc4\x83. Beneficiind de pe urma crizei \xc8\x99i a disloc\xc4\x83rii unit\xc4\x83\xc8\x9bilor militare de pe front \xc3\xaen capital\xc4\x83, armata Armeniei a lansat un nou atac \xc3\xaen iunie 1993, asupra raionului Agdam. Dup\xc4\x83 o lupt\xc4\x83 de 43 de zile, la 23 iulie ora\xc8\x99ul Agdam a fost cedat, 160 000 de locuitori ai raionului devenind refugia\xc8\x9bi. Pentru Azerbaidjan aceasta a fost doar prim\xc4\x83 verig\xc4\x83 din lan\xc8\x9bului de catastrofe ce au urmat \xc3\xaen anul 1993. Urmare a provoc\xc4\x83rilor din partea persoanelor cu influen\xc8\x9b\xc4\x83 p\xc4\x83trunse \xc3\xaen sistemul ap\xc4\x83r\xc4\x83rii na\xc8\x9bionale, dovedite mai t\xc3\xa2rziu marionete ale Rusiei, armata Armeniei, a ocupat la 25 august raioanele Djabrayil (57 100 persoane) \xc8\x99i Fuzuli (152 800 persoane), iar la 31 august raionul Qubadl\xc4\xb1 (31 700 persoane), acesta din urm\xc4\x83 r\xc4\x83m\xc3\xa2n\xc3\xa2nd practic f\xc4\x83r\xc4\x83 ap\xc4\x83r\xc4\x83tori, necesari la Baku pentru a proteja guvernul. Rezisten\xc8\x9ba se baza doar pe for\xc8\x9bele voluntare locale. \xc3\x8en urma cuceririlor armene au fost deportate a \xc3\xaenc\xc4\x83 300 000 de persoane din raioanele ocupate, iar leg\xc4\x83tura direct\xc4\x83 cu lumea exterioar\xc4\x83 a raionului Zanghilan, aflat sub blocad\xc4\x83, a fost suspendat\xc4\x83. Dup\xc4\x83 57 de zile de rezisten\xc8\x9b\xc4\x83 a c\xc4\x83zut \xc8\x99i Zanghilan \xc8\x99i numai evacuarea popula\xc8\x9biei de 35 000 persoane, peste fluviul Araks, pe teritoriul Iranului vecin \xc8\x99i mai t\xc3\xa2rziu al Azerbaidjanului, a dus la evitarea unui m\xc4\x83cel previzibil. A\xc8\x99adar, p\xc3\xa2n\xc4\x83 la sf\xc3\xa2r\xc8\x99itul anului 1993, aproximativ 20\xc2\xa0% din teritoriului Republicii Azerbaidjan a trecut sub controlul forma\xc8\x9biunilor militare armene, rezult\xc3\xa2nd moartea a 20 000 \xc8\x99i r\xc4\x83nirea a 100 000 de cet\xc4\x83\xc8\x9beni ai \xc8\x9b\xc4\x83rii.\n_START_SECTION_\nContraatacul\n_START_PARAGRAPH_\nAfl\xc3\xa2ndu-se \xc3\xaen pragul unei crize politice \xc8\x99i economice, confrunt\xc3\xa2ndu-se cu probleme de separatism \xc8\x99i cu agresiuni din partea statului vecin, \xc8\x9bara p\xc4\x83rea \xc3\xaen pragul colapsului. \xc3\x8en primul r\xc3\xa2nd, Azerbaidjanul avea nevoie de suflare pe front. Dup\xc4\x83 ocuparea zonei muntoase din lan\xc8\x9bul Caucazul Mic, armata Armeniei cobor\xc3\xa2se deja la podi\xc8\x99ul Kuro-Araks, care avea leg\xc4\x83tur\xc4\x83 cu ora\xc8\x99ul Baku. Av\xc3\xa2nd \xc3\xaen vedere aceast\xc4\x83 situa\xc8\x9bie extrem de periculoas\xc4\x83, noul conduc\xc4\x83tor al \xc8\x9b\xc4\x83rii, H.Aliyev, a declarat, la 23 iunie 1993, suspendarea provizorie a activit\xc4\x83\xc8\x9bii companiilor occidentale \xc3\xaen Azerbaidjan165 \xc8\x99i a asigurat aderarea Azerbaidjanului la C.S.I. (24 septembrie 1993), astfel neutraliz\xc3\xa2nd \xc3\xaentr-o m\xc4\x83sur\xc4\x83 Rusia, aliata principal\xc4\x83 \xc8\x99i sursa de furnizare a Armeniei, deranjat\xc4\x83 de politica pro-occidental\xc4\x83 a guvernului lui A.Elcibey. La 2 noiembrie, pre\xc8\x99edintele H.Aliev s-a adresat \xc3\xaen direct poporului azer prin televiziunea \xc8\x99i radioul na\xc8\x9bional \xc8\x99i l-a chemat ca, \xe2\x80\x9cunindu-se \xc3\xaen numele ap\xc4\x83r\xc4\x83rii \xc8\x99i libert\xc4\x83\xc8\x9bii \xc8\x9b\xc4\x83rii, s\xc4\x83 lupte cu du\xc8\x99manul\xe2\x80\x9d. Ca urmare a acestui fapt, \xc3\xaen noiembrie-decembrie 1993 au fost organizate 40 de batalioane noi, compuse din 16 700 solda\xc8\x9bi \xc8\x99i s-au suspendat trupele voluntare aflate sub influen\xc8\x9ba diferitelor for\xc8\x9be politice din \xc8\x9bar\xc4\x83. Atacul armean declan\xc8\x99at \xc3\xaen mijlocul lui noiembrie a fost oprit la intrarea \xc3\xaen ora\xc8\x99ului Beylaqan,iar \xc3\xaen decembrie, solda\xc8\x9bii azeri au lansat un contra-atac, reu\xc8\x99ind s\xc4\x83 \xc3\xaenainteze 30 km. P\xc3\xa2n\xc4\x83 la 5 ianuarie 1994, \xc3\xaen urma unor opera\xc8\x9biuni militare conduse cu exemple de eroism, armata azer\xc4\x83 a eliberat 75\xc2\xa0% din teritoriul raionului Fuzuli, inclusiv Horadiz, centru local cu importan\xc8\x9ba strategic\xc4\x83, iar mai t\xc3\xa2rziu o parte din raioanele Djabrayil \xc8\x99i Kalbadjar, provoc\xc3\xa2nd \xc3\xaen r\xc3\xa2ndurile du\xc8\x99manului o pierdere de 4 000 de ofi\xc8\x9beri \xc8\x99i solda\xc8\x9bi, 15 unit\xc4\x83\xc8\x9bi de artilerie \xc8\x99i 50 de tehnic\xc4\x83 blindat\xc4\x83. Dar, urmare a actelor de tr\xc4\x83dare din r\xc3\xa2ndul ofi\xc8\x9berilor superiori, pozi\xc8\x9biile eliberate \xc3\xaen raionul Kalbadjar au fost predate dup\xc4\x83 o anumit\xc4\x83 perioad\xc4\x83.\n_START_SECTION_\nStabilizarea\n_START_PARAGRAPH_\n\xc3\x8en aprilie 1994, Rusia a \xc3\xaenaintat Azerbaidjanului un tratat de pace umilitor, care asigura Moscovei concesii politico-economice colosale \xc8\x99i p\xc4\x83trunderea armatei ruse \xc3\xaen zona de conflict. Pentru a obliga Azerbaidjanul, la 10 aprilie, Armenia a declan\xc8\x99at un atac masiv pe toate fronturile. Cu toate c\xc4\x83 a suferit anumite e\xc8\x99ecuri la Agdam \xc8\x99i la Agdara (Mardakert), armata azer\xc4\x83 a reu\xc8\x99it s\xc4\x83 opreasc\xc4\x83 atacul sus-numit. La 4 mai 1994 Baku s-a al\xc4\x83turat la programul \xe2\x80\x9eParteneriat pentru pace\xe2\x80\x9d al NATO. Aceast\xc4\x83 situa\xc8\x9bie a obligat Moscova s\xc4\x83 cedeze \xc8\x99i, la 8 mai 1994, prin intermediul acestuia, la Bi\xc8\x99kek a fost semnat un acord privind \xc3\xaencetarea focului la frontul armeano-azer, care continun\xc4\x83 \xc8\x99i ast\xc4\x83zi. Stabilizarea situa\xc8\x9biei de pe front a dat conducerii statului posibilitatea de a se ocupa de problemele interne \xc8\x99i externe. Au fost eliminate elementele separatiste \xc8\x99i anarhiste, trupele criminale \xc8\x99i paramilitare. Cele mai mari grup\xc4\x83ri militare se supuneau primului ministru S.Huseynov \xc8\x99i adjunctului ministrului de interne, R.Djavadov. Spre sf\xc3\xa2r\xc8\x99itul anului 1994, Azerbaidjanul a reluat cursa politic\xc4\x83 extern\xc4\x83 independent\xc4\x83 fa\xc8\x9b\xc4\x83 de Rusia \xc8\x99i a \xc3\xaenceput s\xc4\x83-\xc8\x99i dezvolte rela\xc8\x9biile cu statele din Europa \xc8\x99i Statele Unite. Un exemplu clar al acestei politicii a fost finalizarea negocierilor cu, companiile petroliere din Occident, \xc3\xaentrerupte de lovitura de stat din 4 iunie 1993, \xc8\x99i semnarea, \xc3\xaen septembrie 1994, a unui contract de petrol privind prelucrarea z\xc4\x83c\xc4\x83mintelor \xe2\x80\x9eAzeri\xe2\x80\x9d, \xe2\x80\x9eCiraq\xe2\x80\x9d \xc8\x99i \xe2\x80\x9eGuna\xc8\x99li\xe2\x80\x9d din sectorul azer al M\xc4\x83rii Caspice \xc8\x99i, pentru prima oar\xc4\x83 \xc3\xaen istorie, regiunea caucazian\xc4\x83 \xc8\x99i central-asiatic\xc4\x83 a ie\xc8\x99it de sub monopolul rusesc.'